# 



# **ВЪПРОСИ И ОТГОВОРИ ПО ПРОЦЕДУРА ЗА**

**ПРЕДОСТАВЯНЕ НА БЕЗВЪЗМЕЗДНА ФИНАНСОВА ПОМОЩ**

**ЧРЕЗ ПОДБОР НА ПРОЕКТНИ ПРЕДЛОЖЕНИЯ**

**BG05M2ОP001-3.019 „ПОДКРЕПА НА УЯЗВИМИ ГРУПИ ЗА ДОСТЪП ДО ВИСШЕ ОБРАЗОВАНИЕ“**

**към 11.02.2022 г.**

## **Въпрос 1 от 10.01.2022 г. (постъпил чрез ИСУН 2020 и чрез електронна поща на 12.01.2022 г.):**

Общините могат ли да бъдат кандидати или партньори по настоящата процедура за предоставяне на безвъзмездна финансова помощ чрез подбор на проектни предложения BG05M2OP001-3.019 „ПОДКРЕПА НА УЯЗВИМИ ГРУПИ ЗА ДОСТЪП ДО ВИСШЕ ОБРАЗОВАНИЕ?

### **Отговор:**

Съгласно т.11 „Допустими кандидати“ от Условията за кандидатстване „*Допустими кандидати по настоящата процедура чрез подбор на проектни предложения в съответствие с решение за одобрение на методология и критерии за подбор на операция „Подкрепа на уязвими групи за достъп до висше образование ” от проведена писмена процедура за неприсъствено вземане на решение на Комитета за наблюдение на ОПНОИР в периода от 05.11.2021 г. до 25.11.2021 г., са:*

*- Училища от средното образование (Училище);*

*и*

*- Юридически лица с нестопанска цел (ЮЛНЦ) за обществено полезна дейност съгласно Закона за юридическите лица с нестопанска цел (ЗЮЛНЦ).“*

Съгласно т. 12 „Допустими партньори” от Условията за кандидатстване допустими партньори по настоящата процедура са:

- „Училища от средното образование (Училище);

- Юридически лица с нестопанска цел (ЮЛНЦ) за обществено полезна дейност съгласно ЗЮЛНЦ;

- Висши училища (ВУ), създадени в съответствие с разпоредбите на Закона за висшето образование (ЗВО)”.

Общините не са сред допустимите кандидати и партньори по настоящата процедура. Изискванията за допустимите кандидати и партньори са детайлно посочени в т.11.1. „Критерии за допустимост на кандидатите“ и в т. 12.1 „Критерии за допустимост на партньорите” от Условията за кандидатстване.

**ВЪПРОС 2 от 10.01.2022 г. (постъпил чрез електронна поща):**

Здравейте,

искам да попитам как самите ученици ще могат да се възползват от тези услуги. Къде да намеря информация за това? Познавам много интелигентно дете в риск от 12 клас и искам да й помогна да се възползва от тази програма. Така ще може да завърши образованието си и да продължи да учи. Вярвам, че ще ми отговорите!

Благодаря ви!

С поздрави: Л.В. - учител по ИТ

### **Отговор:**

Учениците от втори гимназиален етап от допустимите целеви групи могат да бъдат участници в дейности по настоящата процедура, когато училището, в което учат е кандидат/партньор в одобрено за финансиране проектно предложение. За целта допустимите кандидати – училища от средното образование, ЮЛНЦ следва да представят проектно предложение съгласно Условията за кандидатстване, налични на следните линкове: <http://opnoir.bg/?go=page&pageId=363>; <https://eumis2020.government.bg/bg/s/Procedure/Info/3a12a62d-f928-49db-a0bd-e5487ee389fb>. Управляващият орган на ОПНОИР 2014-2020 организира провеждане на информационен ден на 3 февруари 2022 г. чрез електронната платформа ZOOM. Моля следете страницата на ОПНОИР за повече информация, както и разясненията на постъпващите въпроси, вкл. и в ИСУН.

**Въпроси, постъпили в периода 16-17.01.2022 г.**

**ВЪПРОС 3 от 16.01.2022 г. (постъпил чрез ИСУН 2020):**

Моля обяснете как става финансирането от управляващия орган? Има ли траншове при стартиране на проекта? Как да разбираме изразът „бенефициентът може да поиска от УО възстановяване на сумата“? Това означава ли, че бенефициентът отначало трябва да покрие финансово дейността си, а след това ще изисква да се възстанови изразходената от него сума?

### **Отговор:**

В т. 14.1. от Условията за кандидатстване е пояснено, че разходите са допустими за финансиране, ако са направени от бенефициента. В съответствие с нормативната уредба Управляващият орган извършва авансови, междинни и окончателни плащания въз основа на искане от бенефициента. Съгласно чл. 3 от образеца на Административен договор за предоставяне на безвъзмездна финансова помощ – Приложение XVI към Условията за изпълнение – на бенефициента се предоставя авансово плащане в размер до 20% от общата стойност на безвъзмездната финансова помощ за одобреното за финансиране проектно предложение. Междинни и окончателни плащания се извършват въз основа на искане от бенефициента **при наличие на физически и финансов напредък на проекта** съгласно т. 14.2. от Условията за кандидатстване, съответните приложения към тях и Ръководство за изпълнение на договори за предоставяне на БФП по приоритетни оси 2, 3 и 5 на Оперативна програма „Наука и образование за интелигентен растеж 2014 – 2020“ – <http://opnoir.bg/?go=page&pageId=139> . Това означава, че бенефициентът следва да извършва разходи по проекта с полученото авансово плащане и своевременно, на период не по-дълъг от 6 месеца, да подава междинни и окончателно искания за плащане за верификация и възстановяване от УО.

**ВЪПРОС 4 от 17.01.2022 г. (постъпил чрез ИСУН 2020):**

Как се осъществява финансирането по тази процедура? Необходимо ли е предварително бенефициентът да направи разходите за всяко лице от целевата група, а след това да изиска връщане на дадената сума от бенефициента?

### **Отговор:**

Моля вижте отговора на въпрос 3 от 16.01.2022 г. от настоящите разяснения. Обръщаме ви внимание, че **всички преки разходи** се предоставят под формата на стандартна таблица на разходите за единица продукт (в съответствие с чл. 55, ал. 1, т. 2 от ЗУСЕСИФ). Това означава, че разходите са допустими и може да бъдат възстановени от УО, ако са изпълнени условията за възстановяване на съответния единичен разход, подробно посочени в Условията за кандидатстване. Съгласно чл. 58 от ЗУСЕСИФ изискването разходите да са платени преди да бъдат включени в искане за плащане не се отнася до преките разходи по процедура BG05M2OP001-3.019 „Подкрепа за уязвими групи за достъп до висше образование“ (вижте чл. 58 от ЗУСЕСИФ: *„в случаите по чл. 55, ал. 1, т. 2 и 3 разходите са допустими, ако действията, представляващи основание за възстановяването им, са извършени в срока за допустимост“*).

**Въпрос, постъпил на 09.02.2022 г.**

**ВЪПРОС 5 от 09.02.2022 г. (постъпил чрез електронна поща):**

Здравейте,

Бих искала да задам въпрос по процедура за предоставяне на безвъзмездна финансова помощ BG05M2OP001-3.019 „Подкрепа на уязвими групи за достъп до висше образование“ по приоритетна ос 3 „Образователна среда за активно социално приобщаване“ на Оперативна програма „Наука и образование за интелигентен растеж“ 2014-2020 г.:

1. Допустимо ли е водещ кандидат да е училище, което няма сред учениците си представители на целевата група? Идеята е да се работи с ученици от други училища, които не изпълняват проект по програмата.

С уважение,

П. А.

### **Отговор:**

Съгласно т. 11.1. „Критерии за допустимост на кандидатите” от Условията за кандидатстване училищата от средното образование са допустим кандидат по процедурата като **едно училище – кандидат може да участва във всички допустими дейности съгласно изискванията, посочени в т. 13. „Дейности, допустими за финансиране” и т. 16. „Приложим режим на минимални/държавни помощи” от Условията за кандидатстване**. Съгласно т. 13. от Условията за кандидатстване **Дейност 1 и Дейност 2.1. са задължителни**. „*Дейност 1 предвижда идентифициране и мотивиране на:*

*- ученици от втори гимназиален етап от допустимите уязвими групи, включително чрез работа с техните родители;*

*- лица и младежи от допустимите целеви групи, които имат завършено средно образование, но не са продължили във висше училище (ВУ).“*

За задължителната Дейност 1 *„Всеки кандидат следва да опише в проектното си предложение Механизъм за идентифициране и мотивиране на целевите групи (ученици, техните родители, лица и младежи със завършено средно образование) и включването им в дейности по процедурата.“*

В тази връзка училище, което няма ученици от допустимите целеви групи, посочени в т. 15. „Допустими целеви групи (крайни бенефициенти)” от Условията за кандидатстване, може да бъде кандидат по процедурата като изпълнява задължителната Дейност 1 за идентифициране и мотивиране на **лица и младежи от допустимите целеви групи, които имат завършено средно образование, но не са продължили във висше училище**, както и другите допустими дейности, съгласно изискванията за тях, цитирани детайлно в т. 13. от Условията за кандидатстване. В същото време, по отношение на задължителната Дейност 2.1. „Допълнителни обучения на ученици от уязвими групи от втори гимназиален етап, с цел успешно полагане на държавни зрелостни изпити съгласно ЗПУО (задължителни и допълнителни зрелостни изпити) и кандидатстване във висше училище” такъв кандидат следва да включи в проектното предложение като партньор друго училище, в което се обучават ученици от допустимите целеви групи, и на които ще се предоставят допълнителни обучения съгласно изискванията, посочени в т. 13. от Условията за кандидатстване по отношение на Дейност 2.1.

**Въпроси, постъпили в периода 10-11.02.2022 г.**

**ВЪПРОС 6 от 10.02.2022 г. (постъпил чрез електронна поща):**

Здравейте,

моля за разяснение по следните въпроси по процедура BG05M2OP001-3.019 – ПОДКРЕПА НА УЯЗВИМИ ГРУПИ ЗА ДОСТЪП ДО ВИСШЕ ОБРАЗОВАНИЕ:

1. Ако ВУ е партньор по проекта, може ли да извършва обучения по поддейност 2.2 Подкрепа за опресняване на знанията и актуализация на компетентностите на лица и младежи от уязвими групи със завършено средно образование за целите на кандидатстването им във висше училище?

2. Всички ученици обхванати от дейностите по проекта ли трябва да са от училището кандидат/партньор? Може ли да бъдат включени ученици от други училища? Ако да, как се извършват обученията им – трябва ли учениците от други училища да се обучават в училището кандидат/партньор и кой ще получава средствата за това?

3. В насоките за кандидатстване е написано, че едната целева група са „лица и младежи от уязвими групи със завършено средно образование, без висше образование, от социално слаби семейства, които са обект на социално подпомагане“. Тъй като горната граница за лицата е 29 г. и едно пълнолетно лице формира собствено домакинство/семейство, то (лицето) ли ще се третира като обект на социално подпомагане или има значение семейството/домакинство на родителите му?

4. Помощите, които се изплащат във връзка с COVID епидемията считат ли се за социално подпомагане според програмата?

5. При студенти записали да се обучават в задочна форма на обучение полага ли се общежитие и ако да за какъв период (за времето на очните занятия полага ли се общежитие)?

6. Безработните лица считат ли се за уязвима група?

Благодаря!

Multi act | non-profit organization

### **Отговор:**

1. Съгласно т. 12.1. от Условията за кандидатстване „*Едно ВУ – партньор може да участва в изпълнението на допустимите дейности, съгласно изискванията, посочени в т. 13 от настоящите Условия за кандидатстване и изискванията, посочени в т. 16 от тези Условия за кандидатстване.*“ Съгласно т. 13 от Условията за кандидатстване „*Поддейност 2.2. не е задължителна, но ако е включена в проектното предложение се изпълнява от* ***училище или ЮЛНЦ – кандидат/партньор****, в режим непомощ. Кандидат-студентът от целевата група избира обучителната организация, а бенефициентът (училище или ЮЛНЦ) предоставя индивидуалната помощ.*

*ВАЖНО!!! Избраната от лице от целевата група обучителна организация по поддейност 2.2. може да бъде училище,* ***висше училище****, юридическо лице или регистрирано по надлежния ред като Едноличен търговец физическо лице – ЕТ с предмет на дейност кандидат-студентски курсове/обучения за кандидатстване във ВУ.“*

Следователно ВУ (независимо дали участва като партньор или не е включен в проекта) може да извършва обучения по поддейност 2.2. на лице от целевата група, ако бъде избрано от това лице за обучителна организация за провеждане на опреснителни курсове по учебни предмети, с които ще кандидатстват във висше училище чрез полагане на кандидат-студентски изпит.

2. Учениците са допустима целева група при условията на т. 15 „Допустими целеви групи (крайни бенефициенти)” от Условията за кандидатстване. Съгласно т. 13 от Условията за кандидатстване са допустими 3 дейности за ученици, от които задължителни са Дейност 1 и Дейност 2.1. В тази връзка участието на учениците е според планираните в проектното предложение дейности при спазване на цитираните в Условията за кандидатстване изисквания. Подкрепата по поддейност 2.1. „Допълнителни обучения на ученици от уязвими групи от втори гимназиален етап, с цел успешно полагане на държавни зрелостни изпити съгласно ЗПУО (задължителни и допълнителни зрелостни изпити) и кандидатстване във висше училище, видно от наименованието, предвижда:

- „*подготовка по учебни предмети за полагане на задължителни/допълнителни държавни зрелостни изпити (ДЗИ) и за кандидатстване във висше училище, чрез провеждането на допълнителни обучения за ученици във втори гимназиален етап за преодоляване на пропуски при усвояването на учебното съдържание или за актуализация на компетентностите*“.

*Допълнителните обучения се предоставят като пакети от 10 учебни часа в рамките на нормативно определените в Наредбата за приобщаващото образование учебни часове за допълнителни обучения според потребностите на идентифицираните по дейност 1 ученици от целевата група при спазване на следните ограничения и изисквания:*

*° не повече от 60 учебни часа за 1 учебен предмет в учебни дни извън часовете по учебен план за една учебна година съгласно чл. 27, ал. 2, т. 1 и т. 2 от Наредбата;*

*° не повече от 60 учебни часа за 1 учебен предмет по време на лятната ваканция съгласно чл. 27, ал. 9 от Наредбата.*

*„Допълнителните обучения по поддейност 2.1. се предоставят само от училище – кандидат или партньор в проектното предложение“.*  Съгласно чл. 178, ал. 1, т. 2 от Закона за предучилищно и училищно образование (ЗПУО), допълнителните обучения по учебни предмети представляват обща подкрепа за личностно развитие на ученика. Съгласно чл. 177, ал. 2 от ЗПУО общата подкрепа за личностно развитие се осигурява там, където е ученикът – в училището. В тази връзка **всички ученици, идентифицирани и мотивирани по Дейност 1, включени в допълнителни обучения по поддейност 2.1. следва да са от училища – кандидат/партньор.**

В допълнение, моля вижте отговора на Въпрос № 5 от 09.02.2022 г.

3. Съгласно чл. 2, ал. 3 от Закона за социалното подпомагане (ЗСП) „*Право на социални помощи имат българските граждани, семейства и съжителстващи лица, които поради здравни, възрастови, социални и други независещи от тях причини не могат сами чрез труда си или доходите, реализирани от притежавано имущество, или с помощта на задължените по чл. 140 от Семейния кодекс да ги издържат лица да осигуряват задоволяване на основните си жизнени потребности.*“. Съгласно чл. 12, ал. 2 от ЗСП социални помощи се отпускат след преценка на: 1. доходите на лицето или семейството; 2. имущественото състояние; 3. семейното положение; 4. здравословното състояние; 5. трудовата заетост; 6. включването на децата в системата на предучилищното и училищното образование в случаите, когато същите подлежат на задължително предучилищно или училищно образование; 7. възрастта; 8. други констатирани обстоятелства. В тази връзка при определяне отпускането на социални помощи на лице, навършило 18 години (съответно определяне принадлежността на лицето към уязвимата целева група по процедурата) се взема предвид и семейното положение на това лице.

4. Съгласно т. 15 „Допустими целеви групи (крайни бенефициенти)” от Условията за кандидатстване: „З*а целите на операцията социално слаби семейства, получавали социално подпомагане по реда на Закона за социално подпомагане и правилника за прилагането му и по Закона за закрила на детето са семейства, получавали месечни, целеви и еднократни социални помощи в пари и/или в натура през последните 6 месеца към момента на включване в дейности по операцията*.“. В случай, че цитираните във въпроса „Помощи, които се изплащат във връзка с COVID епидемията“ попадат сред гореизброените съгласно Закона за социалното подпомагане и правилника за прилагането му, то същите могат да се вземат предвид при определяне на лицата от допустимите целеви групи.

5. По процедурата не се предвижда предоставяне на индивидуална помощ за настаняване за студенти задочно обучение.

6. Съгласно т. 15 „Допустими целеви групи (крайни бенефициенти)” от Условията за кандидатстване, при определяне на лица от уязвими групи следва да се има предвид, че: „З*а целите на операцията социално слаби семейства, получавали социално подпомагане по реда на Закона за социално подпомагане и правилника за прилагането му и по Закона за закрила на детето са семейства, получавали месечни, целеви и еднократни социални помощи в пари и/или в натура през последните 6 месеца към момента на включване в дейности по операцията*.“ …*!!! В процеса на изпълнение на проекта, при определянето и включването на конкретните представители на допустимите уязвими групи в дейностите по процедурата се признават нормативно-определените за целта документи, удостоверяващи статуса на лицето от уязвимата група, издадени от компетентен орган”.* В случай, че учениците, съответно лицата и младежите под 18 години, са от семейства с безработни родители, последните следва да са получавали социално подпомагане при условията на Закона за социалното подпомагане и правилника за прилагането му и съгласно посоченото в т. 15 „Допустими целеви групи (крайни бенефициенти)“ от Условията за кандидатстване. При определяне принадлежността на лице, навършило 18 години, към уязвимата целева група по процедурата, моля вижте отговора по т. 3 от Въпрос № 6.

**ВЪПРОС 7 от 11.02.2022 г. (постъпил чрез ИСУН 2020):**

Здравейте,

Имам въпрос във връзка с Дейност 1: Идентифициране и мотивиране на представителите на целевите групи. Съгласно условията за изпълнение на дейността: „При идентифицирането на учениците следва да се има предвид, че изборът за упражняване правото на образование за непълнолетните се извършва от учениците със съгласието на техните родители. В тази връзка при идентифициране на учениците от допустимите целеви групи за целите на процедурата следва да се има предвид, че в рамките на дейност 1 следва да се работи с поне по 1 родител на ученик. В процеса на мотивиране е необходимо да се подпомогне ученикът, включително чрез работата с негов родител…”

Съгласно дефинициите в ЗАКОН за закрила на детето „дете в риск” е дете:

а) чиито родители са починали, неизвестни, лишени от родителски права или чиито родителски права са ограничени, или детето е останало без тяхната грижа;

б) което е жертва на злоупотреба, насилие, експлоатация или всякакво друго нехуманно или унизително отношение или наказание в или извън семейството му;

в) за което съществува опасност от увреждане на неговото физическо, психическо, нравствено, интелектуално и социално развитие;

г) (отм. - ДВ, бр. 24 от 2019 г., в сила от 01.07.2020 г., изм. относно влизането в сила - ДВ, бр. 101 от 2019 г.)

д) за което съществува риск от отпадане от училище или което е отпаднало от училище.

Според т. 15. в условията за кандидатстване по процедурата допустими бенефициенти са: „…семейства с безработни родители, и/или са ученици-сираци, ученици с трайни увреждания, ученици в риск, ученици с хронични заболявания, др.

Откриваме противоречие в указанията за изпълнение на Дейност 1, тъй като те изискват задължителното включване на поне един родител. Това би означавало, че децата лишени от родителска грижа, които целим да включим не биха били допустими бенефициенти, тъй като нямат активно участващи родители. Тази роля би ли била заменима от легален настойник? Какви биха били изискванията в този случай?

### **Отговор:**

За целите на процедурата под родител се има предвид и законен представител на ученика до навършване на 18 годишната му възраст като настойници или попечители, както и лица, които се грижат за него и те са със същите права за участие и включване в дейност 1.

**ВЪПРОС 8 от 11.02.2022 г. (постъпил чрез ИСУН 2020):**

Казвам се Д. В., зам. директор на Частна профилирана гимназия „Райко Цончев“. Искам да задам няколко въпроса, касаещи процедура „Подкрепа на уязвими групи за достъп до висше образование“.

1. Има ли възможност частна гимназия, в качеството си на водещ партньор да привлече, мотивира и включи в последващи дейности освен свои ученици представители на уязвими групи, за които се предоставя държавна субсидия, и ученици във втори гимназиален етап от други училища, без те да са партньори по проекта?

2. Предоставя ли се индивидуална финансова помощ за студенти от уязвими групи, приети в първи курс, задочно обучение, за настаняване по време на лекции, в случай че те са присъствени?

3. Има ли възможност ученици, завършили 12 клас през 2022 г., положили успешно ДЗИ, да бъдат обхваната и включени в Поддейност 2.2?

4. Как ще се проследи изпълнението и отчитането на дейностите за новоприети студенти от уязвими групи във висше училище в учебната 2023/2024 година, при положение, че проектите трябва приключат не по-късно от 31.12.2023 г., а тези студенти приключват своята първа година на обучение през 2024 г.?

### **Отговор:**

1. Съгласно т. 11 „Допустими кандидати” и т. 12 „Допустими партньори” от Условията за кандидатстване частните училища по чл. 40 от Закона за предучилищното и училищното образование (ЗПУО) са допустими кандидати или партньори по процедурата в рамките на държавната субсидия. В посочените раздели от Условията за кандидатстване е указано, че: „Съгласно чл. 10, ал. 4 от ЗПУО частните училища, които са включени в системата на държавно финансиране, осигуряват възможност 20 на сто от приеманите в тях ученици, в това число ученици с изявени дарби и/или със специални образователни потребности, да се обучават без заплащане на дейностите, финансирани чрез държавната субсидия. **В тази връзка частните училища от средното образование са допустими кандидати само в рамките на дейностите за тези ученици от допустимите по настоящата процедура целеви групи, за които се предоставя държавната субсидия”**.

Моля вижте отговора на Въпрос № 5 от 09.02.2022 г. и отговора на Въпрос № 6 от 10.02.2022 г., точка 2.

2. Моля вижте отговора на Въпрос № 6 от 10.02.2022 г., точка 5.

3. Съгласно т. 13 „Дейности, допустими за финансиране“ от Условията за кандидатстване *Поддейност 2.2. предвижда подкрепа за обучения на лица и младежи от уязвими групи със завършено средно образование за опресняване на знанията им по учебни предмети, с които ще кандидатстват във висше училище чрез полагане на кандидат-студентски изпит*. В тази връзка, в случай, че лице от уязвима група е със средно образование, но без висше образование и не е записано за студент, то същото би могло да бъде подкрепено по поддейност 2.2., в случай че е идентифицирана такава нужда.

4. Съгласно т. 14.1. „Условия за допустимост на разходите“ от Условията за кандидатстване, **разходите следва „*да бъдат извършени*** *след датата на подписване на административния договор за предоставяне на безвъзмездната финансова помощ и* ***до изтичане на срока за изпълнение на проекта*** *и да са за дейности, които не са физически завършени или изцяло осъществени преди подаването на формуляра за кандидатстване от бенефициента, независимо дали всички свързани плащания са извършени от него*“. Съгласно т. 18. „Минимален и максимален срок за изпълнение на проекта“ от Условията за кандидатстване „*Максималната продължителност на проекта е 18 месеца, но не по-късно от 31.12.2023 г.“.* Обръщаме ви внимание, че всички преки разходи се предоставят под формата на стандартна таблица на разходите за единица продукт (в съответствие с чл. 55, ал. 1, т. 2 от ЗУСЕСИФ). Това означава, че разходите са допустими и може да бъдат възстановени от УО, ако са изпълнени условията за възстановяване на съответния единичен разход, подробно посочени в Условията за кандидатстване. Съгласно чл. 58 от ЗУСЕСИФ В случаите по чл. 55, ал. 1, т. 2 и 3 **разходите са допустими, ако действията, представляващи основание за възстановяването им, са извършени в срока за допустимост**“. Съгласно ПМС № 189 от 28.07.2016 г. за определяне на национални правила за допустимост на разходите по програмите, съфинансирани от Европейските структурни и инвестиционни фондове, за програмен период 2014-2020 г., чл. 3, ал. 4 „*В случаите по чл. 55, ал. 1, т. 2 и 3 от Закона за управление на средствата от Европейските структурни и инвестиционни фондове (ЗУСЕСИФ) действията, представляващи основание за възстановяването на разходите, трябва да са извършени в периода между 1 януари 2014 г. и 31 декември 2023 г.*“.

По отношение разходите за индивидуални помощи за студенти в първи курс по дейност 3 следва да имате предвид, че същите се изплащат на траншове при постигнат конкретен резултат, както е посочено в т. 14.2 „Допустими разходи“ от Условията за кандидатстване, както и в Стандартна таблица на разходите за единица продукт по процедура BG05M2OP001-3.019 „Подкрепа на уязвими групи за достъп до висше образование“ (Приложение XV към Условията за кандидатстване). Съгласно Стандартната таблица „*Индивидуалната помощ за менторство може да се възстановява на траншове:* ***1-ви транш*** *при отработени до 12 часа менторство и се изплаща* ***за период от 3 месеца до края на месец декември от първата академична година*** *в размер съобразно отработените часове и посочените часови ставки за възнаграждения*“. В т. 13 „Дейности, допустими за финансиране“ от Условията за кандидатстване е посочено, че „*В рамките на дейност 3 се предоставя и индивидуална помощ за студента за покриване на разходи за семестриални такси и настаняване за първата академична година* ***в рамките на изпълнение на проекта****.*“.

По отношение индивидуалните помощи за таксите за обучение, съгласно т. 14.2. „Допустими разходи“ от Условията за кандидатстване и Стандартната таблица „*Условие за възстановяване на първата половина от индивидуалната помощ е явяването от студента на всички изпити, предвидени в учебната програма за първи семестър и представянето на индивидуален документ (уверение/удостоверение/друг подходящ документ) от съответното висше училище“*.

По отношение индивидуалните помощи за настаняване съгласно т. 14.2 „Допустими разходи“ от Условията за кандидатстване и Стандартната таблица „*Условие за възстановяване на първата половина от индивидуалната помощ е представянето на индивидуален документ (служебна бележка/друг подходящ документ) от съответното общежитие или висше училище, че студентът е настанен в общежитие и не дължи наеми за ползване на студентско общежитие за първи семестър на първи курс. В случай, че студентът не успее да положи успешно (с оценка, различна от слаб 2) поне един изпит от учебната програма за първи семестър и/или загуби студентските си права, УО ще удържи размера на предоставената индивидуална помощ от следващото искане за плащане или ще изиска от бенефициента да възстанови получената сума*.“.

Съгласно чл. 2.6 от Анекс XVII. Общи условия при предоставяне на БФП по приоритетни оси 2, 3 и 5 на ОПНОИР „Окончателният отчет се изпраща в срок до един месец след изтичане на срока на изпълнение на дейностите по проекта“. След получаването на окончателното искане за плащане УО извършва верификация, при която има възможност да се изиска допълнително представяне на липсващи документи. Съгласно чл. 62, ал. 1 от ЗУСЕСИФ „*Управляващият орган извършва плащането в 90-дневен срок от постъпване на искането за плащане на бенефициента*“.